Consilierii județeni au aprobat vineri, 22 martie, într-o ședință ordinară de lucru, documentația tehnico-economică pentru realizarea investiției "Îmbrăcăminte bituminoasă ușoară pe DJ 134 Fântânele – Vețca, județul Mureș", faza Proiect Tehnic, precum și valoarea totală a investiției, de 9.266.649 de lei, cu TVA inclus.
"Drumul județean DJ 134 este singurul drum de legătură între Fântânele, comuna Vețca și DJ 137 din județul Harghita. Pe acest sector cuprins între kilometrul 21+572 – kilometrul 22+940 drumul județean DJ 134 urmărește în termeni generali limita administrativ teritorială a județului Mureș cu județul Harghita trecând alternativ dintr-un județ în altul. Tronsonul de drum studiat cuprins între kilometrul 21+572 – kilometrul 22+940 este un sector de drum aflat în proprietatea județului Mureș și în administrarea Consiliului Județean Mureș. Tronsonul de drum județean DJ 134 între kilometrul 21+572 – kilometrul 22+940 este impropriu circulației autovehiculelor și pietonilor, fiind mai mult sau mai puțin pietruit cu sistem rutier infestat cu pământ", se menționează în Referatul de aprobare aferent proiectului de hotărâre.
(Redacția / Foto: https://depositphotos.com/ro/ )